ראלף נורמן

ראלף וורן נורמן הבן (באנגלית: .Ralph Warren Norman Jr; נולד ב-20 ביוני 1953) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס החמישי של מדינת קרוליינה הדרומית, מאז 2017. טרם היבחרו לקונגרס האמריקאי היה נורמן חבר בית הנבחרים של קרוליינה הדרומית בשנים 2005–2007 ואחר כך בין השנים 2009–2017. אל הקפיטול הגיע לראשונה לאחר שניצח בבחירות מיוחדות למילוי מקומו של מיק מולבני, שהתפטר לשם מינויו למנהל משרד הניהול והתקציב בידי נשיא ארצות הברית דונלד טראמפ. נורמן נולד ברוק היל שבקרוליינה הדרומית. בעיר הולדתו הוא מתגורר גם בהווה, שם הוא מפתח נדל"ן בחברת "וורן נורמן", בית עסק שייסד אביו של נורמן ושעל שמו הוא קרוי. לנורמן ולרעייתו איליין 4 ילדים ו-17 נכדים. בשנת 1975 השלים בפרסביטריאן קולג' (Presbyterian College) לימודי תואר ראשון במנהל עסקים. ב-2004 נבחר נורמן לנציג מחוז הבחירה ה-48 בבית הנבחרים של קרוליינה הדרומית, אחרי שנבחר בבחירות מקדימות של המפלגה הרפובליקנית עם 52% מקולות הבוחרים. אחרי שהושבע בינואר 2005 ובתום תקופת כהונה אחת בלבד, פרש נורמן מבית המחוקקים המדינתי כדי להתמודד אל הקונגרס האמריקאי כמועמד הרפובליקני במחוז הקונגרס החמישי מול הנציג הדמוקרטי ג'ון ספראט, לו הפסיד. ב-3 בנובמבר 2009 ניצח נורמן את קתי קנטרל, מועמדת המפלגה הדמוקרטית, בבחירות מיוחדות לייצוג המושב שנטש בבית הנבחרים של קרוליינה הדרומית. בדצמבר 2016 מינה דונלד טראמפ, הנשיא הנבחר של ארצות הברית, את מיק מולבני למנהל משרד הניהול והתקציב. באותה תקופה ייצג מולבני את מחוז הקונגרס החמישי של קרוליינה הדרומית בבית הנבחרים של ארצות הברית. זמן קצר לאחר מינויו של מולבני, ובציפייה שמושבו בקונגרס יתפנה לאחר אישור המינוי בידי הסנאט של ארצות הברית, הודיע נורמן על כוונתו לפרוש מבית הנבחרים המדינתי כדי להתמודד בשנית לקונגרס. ב-16 במאי 2017 זכה נורמן בסיבוב השני של פריימריז הרפובליקנים כשגבר על טומי פופ בהפרש בן 0.6%, מה שהוביל לספירה אוטומטית של קולות הבוחרים לפי החוק בקרוליינה הדרומית. לאחר הספירה החוזרת, ועדת הבחירות במדינת קרוליינה הדרומית אישרה את היבחרו נורמן כמועמד הרפובליקני ב-19 במאי 2017. עם 35,425 קולות בסך הכל, נורמן גרף 17,823 לעומת 17,602 הקולות של פופ, הבדל בן 221 קולות. לאחר שהבטיח את המועמדות הרפובליקנית, התמודד נורמן מול המועמד הדמוקרטי ארצ'י פרנל בבחירות מיוחדות ב-20 ביוני. נורמן גרף 51.0% מהקולות בעוד פרנל קיבל 47.9%. נורמן הושבע לתפקידו ב-26 ביוני 2017. בבחירות 2018, אחרי שנבחר ללא התנגדות אל מועמד המפלגה הרפובליקנית, נבחר לתקופת כהונה מלאה בבית הנבחרים עם 57% מהקולות. מעט לפני הבחירות, בעימות בחירות פנים-מפלגתי ב-20 בספטמבר 2018, התלוצץ נורמן על טענות בדבר תקיפה מינית שהוטחו בברט קוואנו, מועמדו של טראמפ לכס השיפוט בבית המשפט העליון של ארצות הברית: "שמעתם את הידיעות האחרונות מהשימועים של קוואנו? [...] רות ביידר גינסבורג חשפה כי אברהם לינקולן התגושש עמה". בשנת 2019 חבר לקבוצה קטנה של מחוקקים רפובליקנים בקונגרס שקראו להשיב את סטיב קינג אל מושביו בוועדות בית הנבחרים, יוזמה שלא הניבה פרי. מדיה וקבצים בנושא ראלף נורמן בוויקישיתוף אתר האינטרנט הרשמי של ראלף נורמן בבית הנבחרים האמריקאי (באנגלית) ראלף נורמן, ברשת החברתית פייסבוק ראלף נורמן, ברשת החברתית אקס (טוויטר) ראלף נורמן, ברשת החברתית אינסטגרם ראלף נורמן, סרטונים בערוץ היוטיוב אתר האינטרנט האישי של נורמן (באנגלית) ראלף נורמן, באתר המדריך הביוגרפי של הקונגרס של ארצות הברית (באנגלית) ניו יורק טיימס, "הפוטבול דפק אותו": בעיירה הקטנה תוהים מה גרם לשחקן העבר להרוג חמישה אנשים, באתר הארץ, 11 באפריל 2021 אנדרו דייז, Ralph Norman to run for Congress – if Mick Mulvaney takes Trump budget job, באתר Charlotte Observer‏, 23 בדצמבר 2016 (באנגלית) דייוויד ת'אקהם, Recount needed: Norman edges Pope by 203 votes in GOP 5th District runoff, באתר heraldonline‏, 23 במאי 2017 (באנגלית) אמה דומיין, South Carolina U.S. House delegation now complete with swearing-in of Republican Ralph Norman, באתר The Post and Courier‏, 26 ביוני 2017 (באנגלית) ריס ת'באולט, GOP congressman jokes about Ruth Bader Ginsburg being groped — by Abraham Lincoln, באתר וושינגטון פוסט, 21 בספטמבר 2018 (באנגלית) מלאני זנונה, Conservatives push to reinstate Steve King on committees despite racist remarks, באתר פוליטיקו, 3 ביוני 2019 (באנגלית)